**Ana Brnabićová** (srb. Ана Брнабић – Ana Brnabić; \* 28. september 1975, Belehrad, Juhoslávia) je srbská politička, od júna 2017 predsedníčka vlády Srbska – ako prvá žena; prvá osoba otvorene sa hlásiaca k homosexuálnej orientácii a prvá osoba čiastočne chorvátskeho pôvodu v tomto úrade. V máji 2018 pôsobila zároveň ako ministerka financií.

V rokoch 2016 – 2017 pôsobila ako ministerka pre štátnu správu a samosprávu vo vláde Aleksandara Vučića. Potom, čo bol Vučić zvolený za prezidenta a odstúpil z postu predsedu vlády, ju 15. júna 2017 poveril zostavením novej vlády.

Životopis
---------

### Pôvod

Jej starý otec z otcovej strany, Anton Brnabić, chorvátsky juhoslovanský armádny dôstojník, sa narodil v Starej Baške na ostrove Krk v dnešnom Chorvátsku. Bojoval spolu s juhoslovanskými partizánmi počas druhej svetovej vojny a po vojne získal hodnosť podplukovníka. Babička z otcovej strany sa narodila v Gorobilje neďaleko Požegy. Prarodičia z matkinej strany pochádzajú z juhovýchodného Srbska, z Babušnice.

### Detstvo a štúdium

Brnabićová sa narodila 28. septembra 1975 v Belehrade, kde tiež vyrastala a navštevovala prestížne Belehradské piate gymnázium.

V roku 1994 odišla do Spojených štátov študovať na Northwood University v štáte Michigan. Študijný odbor administratíva tu dokončila v roku 1998 a získala titul BBA (*Bachelor of Business Administration*). Potom získala titul MBA na University of Hull vo Veľkej Británii a následne viac ako desať rokov pracovala pre medzinárodné organizácie, zahraničných investorov, samosprávy aj pre verejný sektor v Srbsku.

### Politická kariéra

V roku 2006 bola podpredsedníčkou Národnej aliancie pre ekonomický rozvoj. Spolupracovala s viacerými americkými spoločnosťami, ktoré v Srbsku realizovali projekty v rámci programu USAID. V rokoch 2002 – 2011 pracovala v USAID. Potom pracovala vo firme Continental Wind Serbia, a od roku 2013 bola jej riaditeľkou.

#### Vláda Aleksandara Vučića

Ana Brnabić a Dimitrij Medvedev (2019)
V auguste 2016 bola vymenovaná za ministerku verejnej správy a miestnej samosprávy vo vláde Aleksandara Vučića. Okrem toho je predsedníčkou Rady pre inovatívne podnikanie a informačné technológie srbskej vlády, Republikovej rady pre národnostné menšiny a viceprezidentkou republikovej rady pre reformu verejnej správy.

#### Premiérka Srbska

Potom, čo v prezidentských voľbách roku 2017 vyhral doterajší premiér Aleksandar Vučić, poveril Brnabićovú zostavením novej vlády. Jej kabinet získal dôveru Národného zhromaždenia 29. júna 2017 väčšinou 157 z 250 poslancov. Stala sa tak prvou osobou homosexuálnej orientácie vo vysokej srbskej politike a tiež prvou ženou na čele srbskej vlády.

V marci 2018 sa krátko stala úradujúcou ministerkou financií. Túto funkciu vykonávala 13 dní až do nástupu Dušana Vujovića. V októbri 2019 potvrdila, že sa pripojila k vládnucej Srbskej pokrokovej strane. 25. októbra 2019 podpísala Dohodu o voľnom obchode medzi Srbskom a členskými štátmi Euroázijskej hospodárskej únie (EAEU).

Po vypuknutí pandémie COVID-19 v Srbsku stála Brnabićová na čele krízového zdravotníckeho výboru. 15. marca 2020 vyhlásila výnimočný stav a jej vláda vydala nariadenia, ktoré mali potlačiť dôsledky epidémie. V máji 2021 v mene Srbska sprevádzala dar 100 620 dávok vakcín Pfizer BioNTech do Česka.

Názory a postoje
----------------

Brnabić sama seba charakterizovala ako proeurópsku a technokratickú premiérku. Vysvetlila, že prioritami jej vlády sú modernizácia, reforma vzdelávania a digitalizácia. Na druhej strane je však kritizovaná kvôli tomu, že je hlavou konzervatívnej a nacionalistickej vlády, v ktorej zasadajú aj otvorene protizápadní a proruskí ministri.

### Kosovo

V decembri 2018 komentovala ohlásenú transformáciu kosovských bezpečnostných síl na kosovskú armádu. Vyhlásila: „*Dúfam, že nebudeme musieť použiť našu armádu, v tomto momente je to však jedna z možností, ktorá je na stole, pretože človek nemôže byť svedkom novej etnickej čistky Srbov a nových búrok – hoci po nich volá Edi Rama"*

20. januára 2020 sa vlády Srbska a Kosova dohodli na obnovení letov medzi svojimi hlavnými mestami prvýkrát po viac než dvoch desaťročiach. Dohoda prišla po mesiacoch snahy diplomata Richarda Grenella, amerického veľvyslanca v Nemecku, ktorého americký prezident Donald Trump vymenoval za zvláštneho vyslanca pre srbsko-kosovské vzťahy.

### Srebrenický masaker

14. novembra 2018 v rozhovore pre nemeckú verejnoprávnu stanicu *Deutsche Welle* Brnabićová poprela, že by masakre Bosniakov bosnianskosrbskými silami v júli 1995 v Srebrenici boli aktom genocídy. O dva týždne neskôr Európsky parlament prijal uznesenie, v ktorom ľutuje pokračujúce popieranie genocídy v Srebrenici časťami srbských úradov a pripomína, že plná spolupráca s Medzinárodným tribunálom pre bývalú Juhosláviu a jej nástupníckym mechanizmom zahŕňa prijatie jeho rozsudkov. Za popieranie genocídy kritizoval Brnabićovú aj súd v Haagu.

### LGBT práva

Brnabićová na pochode Belgrade Pride 2019
Potom, čo bola vymenovaná za premiérku, vyhlásila, že si neželá byť označovaná ako premiérka homosexuálov a že neplánuje „v tejto fáze presadiť právne reformy LGBT", pretože plánuje uprednostniť iné politické reformy.

V septembri 2017 sa Brnabićová zúčastnila na pochode *Belgrade Pride* a stala sa tak prvým srbským premiérom, ktorý sa takejto akcie zúčastnil. Na akcii vyhlásila: *„Vláda je tu pre všetkých občanov a bude chrániť rešpektovanie práv všetkých občanov."*

Brnabićová tiež presadzuje dedičské práva pre osoby rovnakého pohlavia. Niektorí novinári ju však kritizujú za nedostatočné hájenie rovnosti LGBT osôb v Srbsku.

Ocenenia
--------

Brnabićová získala viacero cien za rozvojové projekty, na ktorých pracovala. Jej najvyšším ocenením je Rad Republiky srbskej.

Referencie
----------

1. ↑  SURK, Barbara. Serbia Gets Its First Female, and First Openly Gay, Premier. *The New York Times* (New York: The New York Times Company), 2017-06-28. Dostupné online [cit. 2022-05-18]. ISSN 1553-8095.
2. ↑   *Vučić: Kandidat za predsednika Vlade je Ana Brnabić VIDEO* [online]. b92.net, 2017-06-15, [cit. 2022-05-18]. Dostupné online. (po srbsky)
3. ↑   *"MOJ DEDA JE HRVAT, JA SAM SRPKINJA" Ovo je porodični "rodoslov" Ane Brnabić* [online]. blic.rs, 2017-06-22, [cit. 2022-05-18]. Dostupné online. (po srbsky)
4. ↑   *Ana Brnabić, Prime Minister* [online]. ewb.rs, [cit. 2022-05-18]. Dostupné online.
5. ↑   *Ko je Ana Brnabić, nova premijerka Srbije* [online]. balkans.aljazeera.net, 2017-06-15, [cit. 2022-05-18]. Dostupné online. (po srbsky)
6. ↑   *Ana Brnabić* [online]. biografija.org, 2016-08-10, rev. 2021-09-03, [cit. 2022-05-19]. Dostupné online.
7. ↑   *Brnabićeva ministar finansija, do imenovanja novog* [online]. b92.net, 2018-05-16, [cit. 2022-05-19]. Dostupné online.
8. ↑   *Brnabic signs Free Trade Agreement with EAEU* [online]. srbija.gov.rs, 2019-10-25, [cit. 2022-05-19]. Dostupné online.
9. ↑   *Проглашено ванредно стање на територији читаве Србије* [online]. srbija.gov.rs, 2020-03-15, [cit. 2022-05-19]. Dostupné online.
10. ↑   *Nove mere Vlade Srbije: Formirana dva krizna štaba, zabrana ulaska iz Rumunije* [online]. rs.n1info.com, 2020-03-13, [cit. 2022-05-19]. Dostupné online.
11. ↑  FOŘTOVÁ, Klára; ČTK. Ze Srbska přiletělo do Česka 100 tisíc vakcín. Z ostatních zemí zatím nedorazily. *iDNES.cz* (Praha: MAFRA), 2021-05-31. Dostupné online [cit. 2022-05-19].
12. ↑   *Hard days ahead for Serbia's gay PM* [online]. euobserver.com, 2017-06-19, [cit. 2022-05-19]. Dostupné online.
13. ↑   *Digitalization, education reform are priorities, Serbian PM* [online]. rs.n1info.com, 2018-11-01, [cit. 2022-05-19]. Dostupné online.
14. ↑   *Aleksić: Brnabić, simbolična figura u konzervativnoj vladi* [online]. slobodnaevropa.org, 2018-05-05, [cit. 2022-05-19]. Dostupné online.
15. ↑   *Serbia lawmakers elect 1st female and 1st openly gay premier* [online]. apnews.com, 2017-06-29, [cit. 2022-05-19]. Dostupné online.
16. ↑  THOMPSON, Wayne C.. *Nordic, Central, and Southeastern Europe 2018-2019*. [s.l.] : Rowman & Littlefield, 2018. 622 s. ISBN 978-1-4758-4152-7.
17. ↑   *"I hope Serbia won't have to use army - but it's an option"* [online]. b92.net, 2018-12-05, [cit. 2022-05-19]. Dostupné online.
18. ↑  EDDY, Melissa. Serbia-Kosovo Flights to Resume Under U.S.-Brokered Deal. *The New York Times* (New York: The New York Times Company), 2020-01-20. Dostupné online [cit. 2022-05-19]. ISSN 1553-8095.
19. ↑  DAVIS, Seana; JAMIESON, Alastair. Kosovo-Serbia flights to restart after two decades after historic air deal. *euronews*, 2020-01-21. Dostupné online [cit. 2022-05-19].
20. 1 2   *Hague Prosecutor Condemns Srebrenica Genocide Denial* [online].. Dostupné online. (po anglicky)
21. ↑   *European Parliament notes reform progress in Serbia* [online]. rs.n1info.com, 2018-11-29, [cit. 2022-05-19]. Dostupné online.
22. ↑  RADOVANOVIC, Radul. Serbia's first openly-gay Prime Minister Ana Brnabic joins hundreds of marchers at LGBT pride event. *The Independent*, 2017-09-17. Dostupné online [cit. 2022-05-19].
23. ↑   *Brnabićeva o pravima LGBT populacije: Nerazumljivo mi je* [online]. b92.net, 2018-09-07, [cit. 2022-05-19]. Dostupné online.
24. ↑  VASIĆ, Marta. *Šta je Ana Brnabić uradila za LGBT+ prava u Srbiji?* [online]. talas.rs, 2019-02-05, [cit. 2022-05-19]. Dostupné online.
25. ↑  STEWART, Hadley. Away from the media’s gaze, Ana Brnabić is failing to advocate for LGBT equality in Serbia ǀ View. *euronews*, 2019-09-23. Dostupné online [cit. 2022-05-19].
26. ↑   *Ani Brnabić u Banjaluci uručuju najviši orden RS* [online]. danas.rs, 2019-01-08, [cit. 2022-05-19]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Ana Brnabićová**

Externé odkazy
--------------

* Ana Brnabićová na webe vlády Srbska
* Ana Brnabićová na Twitteri

Zdroj
-----

*Tento článok je čiastočný alebo úplný preklad článku Ana Brnabićová na českej Wikipédii.*